CELEX: 32014R0494
Language: et
Date: 2014-05-13 00:00:00
Title: Komisjoni rakendusmäärus (EL) nr 494/2014, 13. mai 2014 , millega muudetakse määruse (EÜ) nr 136/2004 V lisa seoses imporditingimuste ja kõnealuse määruse artiklis 9 osutatud riikide loendiga  EMPs kohaldatav tekst

14.5.2014   
            
            
               ET
            
            
               Euroopa Liidu Teataja
            
            
               L 139/11
            
         KOMISJONI RAKENDUSMÄÄRUS (EL) nr 494/2014,
   13. mai 2014,
   millega muudetakse määruse (EÜ) nr 136/2004 V lisa seoses imporditingimuste ja kõnealuse määruse artiklis 9 osutatud riikide loendiga
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 19 lõiget 1,
   ning arvestades järgmist:
   
               (1)
            
            
               Direktiivis 97/78/EÜ on sätestatud kolmandatest riikidest ühendusse toodavate toodete veterinaarkontrolli põhimõtted.
            
         
               (2)
            
            
               Kõnealuse direktiivi artikli 19 lõikes 1 on sätestatud, et komisjon peab koostama selliste taimsete saaduste loendi, mis peavad läbima piiril veterinaarkontrolli, ning selliste kolmandate riikide loendi, kellel on lubatud liitu eksportida kõnealuseid taimseid saadusi.
            
         
               (3)
            
            
               Eespool öeldust lähtudes on komisjoni määruse (EÜ) nr 136/2004 (2) IV lisas loetletud heina ja õlgi taimsete saadustena, mis läbivad piiril veterinaarkontrolli, ning kõnealuse määruse V lisa I osas on loetletud riigid, millest liikmesriikidel on lubatud importida heina ja õlgi.
            
         
               (4)
            
            
               Ukraina taotles hiljuti luba eksportida liitu granuleeritud õlgi ning palus lisada Ukraina määruse (EÜ) nr 136/2004 V lisa riikide loendisse.
            
         
               (5)
            
            
               Valgevene on juba loetletud määruse (EÜ) nr 136/2004 V lisas ning tal on lubatud eksportida liitu igat liiki heina ja õlgi. Mõned liikmesriigid on siiski väljendanud muret seoses muutunud loomatervishoiu olukorraga Valgevenes, osutades sigade Aafrika katku puhangutele. Kõnealused liikmesriigid kardavad, et töötlemata heina ja õlgede eksport nimetatud kolmandast riigist võib osutuda suureks ohuks loomade tervisele liidus. Seega taotleti võtta vastu tõkestavad meetmed, millega kehtestatakse Valgevenest heina ja õlgede importimise rangemad tingimused.
            
         
               (6)
            
            
               Analüüsidest nähtub, et loomatervishoiu olukord Valgevenes ja Ukrainas ei tekita loomade nakkushaiguste liitu levimise riski, kui importida lubatakse üksnes põletamiseks ette nähtud granuleeritud õlgi, tingimusel et need tarnitakse liitu sisenemise heakskiidetud piirikontrollipunktist otse sihtettevõttesse, kus need põletatakse. Selle tagamiseks, et ettenähtud sihtkohast hälbinud saadetised ei kujuta endast ohtu loomade tervisele, tuleb kõnealuseid saadetisi vedada vastavalt nõukogu määruses (EMÜ) nr 2913/92 (3) sätestatud tollitransiidiprotseduurile ning jälgida neid ühtse veterinaariaalase elektroonilise süsteemi (TRACES) kaudu vastavalt piirikontrollipunktist kuni sihtettevõtteni.
            
         
               (7)
            
            
               Määrust (EÜ) nr 136/2004 tuleks seepärast vastavalt muuta.
            
         
               (8)
            
            
               Käesoleva määrusega ette nähtud meetmed on kooskõlas alalise toiduahela ja loomatervishoiu komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 136/2004 V lisa asendatakse käesoleva määruse lisaga.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. mai 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 24, 30.1.1998, lk 9.
   
      (2)  Komisjoni määrus (EÜ) nr 136/2004, 22. jaanuar 2004, milles sätestatakse kolmandatest riikidest imporditud kaupade veterinaarkontrolli kord ühenduse piiripunktides (ELT L 21, 28.1.2004, lk 11).
   
      (3)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
         
            „V LISA
            ARTIKLIS 9 OSUTATUD RIIKIDE LOEND
            
                        ISO-kood
                     
                     
                        Riik
                     
                  
                        AU
                     
                     
                        Austraalia
                     
                  
                        BY
                     
                     
                        Valgevene (1)
                        
                     
                  
                        CA
                     
                     
                        Kanada
                     
                  
                        CH
                     
                     
                        Šveits
                     
                  
                        CL
                     
                     
                        Tšiili
                     
                  
                        GL
                     
                     
                        Gröönimaa
                     
                  
                        IS
                     
                     
                        Island
                     
                  
                        NZ
                     
                     
                        Uus-Meremaa
                     
                  
                        RS
                     
                     
                        Serbia (2)
                        
                     
                  
                        UA
                     
                     
                        Ukraina (1)
                        
                     
                  
                        US
                     
                     
                        Ameerika Ühendriigid
                     
                  
                        ZA
                     
                     
                        Lõuna-Aafrika Vabariik (välja arvatud see osa Põhja- ja Ida-Transvaali veterinaarpiirkonnas asuvast suu- ja sõrataudi tõrje alast, mis asub Natali veterinaarpiirkonnas, Ingwavuma halduspiirkonnas ja Botswana piirialal idapool 28° pikkuskraadi)
                     
                  
      
      
         (1)  Üksnes põletamiseks ette nähtud granuleeritud õled, mis on määruse (EMÜ) nr 2913/92 (EÜT L 302, 19.10.1992, lk 1) artikli 4 lõike 16 punktis b sätestatud tollitransiidiprotseduuri kohaselt ja TRACESe kaudu jälgituna liitu sisenemise heakskiidetud piirikontrollipunktist otse tarnitud sihtettevõttesse liidus, kus need põletatakse.
      
         (2)  Nagu on osutatud ühelt poolt Euroopa ühenduste ja nende liikmesriikide ning teiselt poolt Serbia Vabariigi vahelise stabiliseerimis- ja assotsieerimislepingu (ELT L 278, 18.10.2013, lk 16) artiklis 135.”